Familie soek antwoorde ná eenjarige by dagskool sterfChiedza Sjambok en haar dogter, Britney. (Foto: ANA) Die familie van die eenjarige Britney Ruguwa wat dood is toe sy Saterdag by haar dagskool in die ooste van Johannesburg raakgery is, beweer polisiebeamptes het hulle by die polisiestasie weggewys sonder om ŉ saak oop te maak. Chiedza Sjambok, Britney se ma, sê hulle het die Sandringham-polisiestasie besoek ná die ongeluk en beamptes gesmeek om die bestuurder van die motor in hegtenis geneem, maar is glo weggewys en aangesê om Maandag terug te kom. “Die polisie het gesê die motoris was vroeër by die stasie, maar hulle het hom net laat gaan. Ek het my kind verloor en dit is [die diens] wat ek by die polisie kry,” het ŉ emosionele Sjambok aan African News Agency (ANA) gesê. Volgens Sjambok het sy klein Britney Saterdagoggend op pad werk toe by die dagsorgsentrum afgelaai. “Ek het later ŉ boodskap van iemand af gekry wat gesê het hy is die man van die hoof en hulle probeer my bel. Toe ek terugbel het hy vir my gesê my kind het geval en ek moet hulle by die Edenvale-hospitaal ontmoet. Dit is eers by die hospitaal dat ek ingelig is my klein engel was op lewensondersteuningsmasjiene besig om te veg vir haar lewe,” het Sjambok gesê. Britney het kort daarna gesterf. Britney se tannie, Veronica, beweer die polisiebeamptes by die Sandringham-polisiestasie het aan die familie gesê hulle kan nie ŉ saak oopmaak nie omdat dit naweek is. “Ons was baie geskok om te hoor ons moet Maandag teruggaan stasie toe om ŉ saak oop te maak. Dieselfde polisiebeamptes het vir ons gesê die motoris was by die polisiestasie en ŉ saak van nalatige optrede is oopgemaak. ŉ Onskuldige kind lê op hierdie oomblik in ŉ lykshuis, maar ons word aangesê om Maandag terug te kom. Werk die polisie nie oor naweke nie? Hierdie [optrede] maak ons verskriklike rou soveel meer pynlik.” Veronica het gesê hulle voel die polisie het hulle in die steek gelaat deur nie die bestuurder in hegtenis te neem nie. African News Agency het Saterdagaand die Sandringham-polisiestasie besoek, maar beamptes het alle vrae na die stasie se woordvoerder verwys wat op ŉ kennisgewingbord aangedui is as kapt. MM Mamabolo, asook die stasiebevelvoerder, L Ndlovu. Nie een van hulle het hul selfone beantwoord op die nommers wat in die polisiestasie aangedui word nie. Brig. Mathapelo Peters, Gautengse polisiewoordvoerder, het gesê die saak word wel ondersoek. “Ek het die stasiebevelvoerder gekontak en hy sal onmiddellik die saak ondersoek om eerstens seker te maak dat die familie polisiebystand ontvang en ook om ondersoek in te stel na die bewerings dat die familie weggewys is. Hierdie saak sal die nodige aandag ontvang,” het Peters gesê. Teen middernag Saterdag was die familie se huis volgepak met naasbestaandes en vriende wat hul medelye kom betuig het. “Ons soek antwoorde. Mense moet aanspreeklik gehou word. Kan ŉ eenjarige na haarself kyk? Dit is hoekom ons haar aan die dagsorgsentrum toevertrou het. Maar nou wil niemand iets sê nie,” het Veronica gesê.